Broj: 711-I-1490-P-30/21-06-19

Zagreb, 27. kolovoza 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Filipa Vidulina, zamjenika općinskog načelnika Općine Baška Voda do 20. svibnja 2021.g.**, pokrenutom Odlukom Povjerenstva broj: 711-I-1156-P-30/21-04-19 od 18. lipnja 2021.g.na 139. sjednici, održanoj 27. kolovoza 2021.g., donosi sljedeću:

**ODLUKU**

1. **Istovremenim obnašanjem dužnosti zamjenika općinskog načelnika Općine Baška Voda i obavljanjem funkcije člana Nadzornog odbora trgovačkog društva Vodovod d.o.o., u razdoblju od 4. veljače 2015.g. do prestanaka obnašanja navedene dužnosti dana 20. svibnja 2021.g. te obavljanjem funkcije člana Nadzornog odbora trgovačkog društva VODOVOD d.o.o. u razdoblju dvanaest mjeseci od prestanka obnašanja dužnosti zamjenika općinskog načelnika i to od 20. svibnja 2021.g. do 13 srpnja 2021.g., dužnosnik Filip Vidulin počinio je povredu članka 14. stavka 1. ZSSI-a, u vezi s člankom 20. stavkom 3. ZSSI-a.**
2. **Za povredu ZSSI-a, opisanu pod točkom I. izreke ove odluke, dužnosniku Filipu Vidulinu izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati 2 mjeseca te će se izvršiti u 2 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**

Obrazloženje

Povjerenstvo je na 131. sjednici, održanoj dana 18. lipnja 2021.g., pokrenulo postupak za odlučivanje o sukobu interesa protiv dužnosnika Filipa Vidulina, zamjenika općinskog načelnika Općine Baška Voda do 21. svibnja 2021.g., zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i funkcije člana Nadzornog odbora trgovačkog društva VODOVOD d.o.o., od 4. veljače 2015.g.

Odluka o pokretanju postupka dostavljena je dužnosniku te se na nju isti očitovao pisanim očitovanjem koje je zaprimljeno dana 19. srpnja 2021.g. U očitovanju dužnosnik navodi kako je Općina Baška Voda kao i ostale hjedinice lokalne samouprave, a koje su suvlasnici trgovakog društva Vodovod d.o.o. Makarska postupale sukladno Zakonu o lokalnim izborima i to članku 89. temeljem kojeg nema prepreke da kao dužnosnik bude član Nadzornog odbora. Dužnosnik nadalje navodi kako nije bio svjestan da su Zakon o lokalnim izborima i ZSSI u suprotnosti te da povredom članka 14. stavka 1. ZSSI-a trgovačkom društvu nije počinjena nikakva materijalna šteta budući da mu za rad nije isplaćivana naknada. Dužnosnik navodi kako više nije ni dužnosnik niti član Nadzornog odbora budući da je po zaprimanju odluke Povjerenstva dao ostavku na mjesto člana Nadzrnog odbora te stoga moli da ga se oslobodi odgovornosti.

U prilogu očitovanja dužnosnika dostavljena je i neopoziva ostavka dužnosnika dostavljena trgovačkom društvu VODOVOD d.o.o. Makarska dana 13. srpnja 2021.g.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika koje ustrojava i vodi Povjerenstvo utvrđeno je da je Filip Vidulin obnašao dužnost zamjenika općinskog načelnika Općine Baška voda u mandatu 2013.-2017.g. i ponovno od 2017.g. do 20. svibnja 2021.g. Stoga je Filip Vidulin, povodom obnašanja navedene dužnosti, obvezan postupati sukladno odredbama ZSSI-a.

Uvidom u podatke sudskog registra Trgovačkog suda u Splitu, Povjerenstvo je utvrdilo kako je pod matičnim brojem subjekta: 060156237, OIB: 06527308831, upisano trgovačko društvo Vodovod d.o.o. sa sjedištem u Makarskoj., u kojemu je dužnosnik Filip Vidulin upisan kao član Nadzornog odbora od 4. veljače 2015.g.

Usporedbom OIB-a dužnosnika Filipa Vidulina navedenog u izvješću o imovinskom stanju dužnosnika podnesenog Povjerenstvu i OIB-a Filipa Vidulina kao člana Nadzornog odbora trgovačkog društva Vodovod d.o.o., koji je naveden u registru nadležnog suda, utvrđeno je kako je riječ o istoj osobi.

Povjerenstvo je od trgovačkog društva Vodovod d.o.o. zatražilo podatke je li dužnosnik Filip Vidulin bio ili trenutno jest član Nadzornog odbora trgovačkog društva Vodovod d.o.o. Makarska te ukoliko jest kada i kojom odlukom je imenovan, je li za obnašanje navedene funkcije primao naknadu i u kojem iznosu i tko je na sjednici Skupštine na kojoj se odlučivalo o izboru članova Nadzornog odbora zastupao Općinu Baška Voda.

Na zahtjev Povjerenstva, trgovačko društvo Vodovod d.o.o. odgovorilo je dopisom broj 1085/2021/1 od 20. svibnja 2021.g. navodeći da je Filip Vidulin član Nadzornog odbora Vodovoda d.o.o. Makarska od 22. ožujka 2018.g. temeljem Odluke Skupštine društva te da ne prima naknadu za obnašanje navedene funkcije. Isto tako, navodi se da je na Sjednici skupštine Općinu Baška Voda zastupao načelnik Joško Roščić.

U prilog dopisu dostavljen je Zapisnik sa sjednice Skupštine od 22. ožujka 2018.g. iz kojg je razvidno da je pod točkom 2. dnevnog reda razrješeno jedanaest članova Nadzornog odbora među kojima i dužnosnik Filip Vidulin, dok je pod točkom 3. dnevnog reda dužnosnik Filip Vidulin ponovno izabran i potom imenovan za člana Nadzornog odbora društva Vodovod d.o.o.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Povjerenstvo obrazlaže kako iz odredbe članka 14. stavka 1. ZSSI-a proizlazi da dužnosnici tijekom obnašanja dužnosti, ne mogu biti članovi uprava i nadzornih odbora trgovačkih društava. Navedena zabrana propisana je beziznimno te se podjednako odnosi na sve kategorije dužnosnika, kao i na sva trgovačka društva, neovisno o njihovoj vlasničkoj strukturi.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. navedenog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Slijedom navedenog, Povjerenstvo je donijelo odluku kao u točki I. izreke ove odluke.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 14. Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo činjenicu da je dužnosnik u utvrđenoj povredi ZSSI-a duže od pet godina.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Prilikom odmjeravanja visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na izricanje niže sankcije unutar propisanog raspona, Povjerenstvo je cijenilo činjenicu da je dužnosnik po primitku Odluke o pokretanju postupka podnio neopozivu ostavku na mjesto člana Nadzornog odbora trgovačkog društva VODOVOD d.o.o. kao i činjenicu da za članstvo u Nadzornom odboru nije primao naknadu.

Povjerenstvo stoga smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 2.000,00 kn, koja će trajati 2 mjeseca te će se izvršiti u 2 uzastopna mjesečna obroka, svaki u pojedinačnom iznosu od 1.000,00 kn.

Slijedom navedenog, Povjerenstvo je donijelo odluku kako je navedeno u točki II. izreke.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Filip Vidulin, osobna dostava
2. Objava na internetskoj stranici Povjerenstva
3. Pismohrana